ผลักดัน  โครงการ “อัมพวา” โมเดลต้นแบบการท่องเที่ยวอย่างยั่งยืนตามหลักเศรษฐกิจหมุนเวียน
นายยุทธนา เจียมตระการ ประธานคณะกรรมการเศรษฐกิจหมุนเวียนและสิ่งแวดล้อม หอการค้าไทย เปิดเผยว่า คณะกรรมการขับเคลื่อนเศรษฐกิจหมุนเวียนและสิ่งแวดล้อม ได้ร่วมกับเครือข่าย ประกอบด้วย หอการค้า และ YEC จังหวัดสมุทรสงคราม , SCG ,บิ๊กซี , โลตัส , กลุ่มมิตรผล และสมาคมไทยท่องเที่ยวเชิงอนุรักษ์และผจญภัย จัดทำโครงการ “อัมพวา” โมเดลต้นแบบการท่องเที่ยวอย่างยั่งยืนตามหลักเศรษฐกิจหมุนเวียน ในการร่วมกันพัฒนาแนวทางปฏิบัติโครงการต้นแบบ เพื่อสร้างเครือข่ายร่วมกับผู้ประกอบการ หน่วยงานทุกภาคส่วน เชื่อมโยงทุกกลุ่มการท่องเที่ยว โดยพื้นที่อัมพวา มีความพร้อม ชุมชนมีความหลากหลาย มีวัฒนธรรมที่เด่นชัดของตนเองและได้น้อมนำหลักปรัชญาของเศรษฐกิจพอเพียงมาปรับใช้ในชุมชนอย่างเป็นรูปธรรม นอกจากนี้ เครือข่ายฯ ได้ร่วมกันจัดโปรแกรมการท่องเที่ยวเชิงอนุรักษ์ โดยใช้ชื่อว่า “ทริป..ดี..ต่อใจ อัมพวา สมุทรสงคราม” ระหว่างวันที่ 13 - 14 ธันวาคม 2564 ซึ่งจะเป็นมิติใหม่ของการท่องเที่ยวอย่างมีความรับผิดชอบ สนับสนุนการอนุรักษ์สิ่งแวดล้อมให้แก่ชุมชนและส่งผลเสียต่อสภาพแวดล้อมให้น้อยที่สุด โดยจุดเด่นของการท่องเที่ยวในทริปนี้ ได้มีการนำเสนอการนำความรู้ เทคโนโลยี นวัตกรรม มาแปรรูปผลิตภัณฑ์ทางการเกษตรด้วยภูมิปัญญาไทย นอกจากนี้ ยังเป็นการท่องเที่ยวที่มีการออกแบบโปรแกรมให้ใช้ทรัพยากรน้อย แต่มีความคุ้มค่า เน้นการสร้างคืนระบบนิเวศน์เดิม อีกทั้งยังเป็นการท่องเที่ยวที่รักษาสิ่งแวดล้อม ออกแบบให้เดินทางแบบ “คาร์บอนต่ำ” และนำเสนอแนวคิดลดโลกร้อน การลดการปล่อยก๊าซเรือนกระจกจากการวางแผนและปฏิบัติการและการชดเชยคาร์บอนเครดิต ทั้งนี้จะสามารถนำไปขยายผลในจังหวัดต่างๆ รวมทั้งสร้างความยั่งยืนให้กับสิ่งแวดล้อม สังคมและเศรษฐกิจในการท่องเที่ยวของประเทศไทยได้ต่อไป